b'\n_START_ARTICLE_\nRouva Westaway on kuollut\n_START_SECTION_\nTarina\n_START_PARAGRAPH_\nTarinan ymp\xc3\xa4rist\xc3\xb6n\xc3\xa4 on Warelle tuttu brittil\xc3\xa4inen Brightonin kaupunki l\xc3\xa4hitienoineen. Kertomus alkaa, kun Harriet \xe2\x80\x9dHal\xe2\x80\x9d Westaway saa kirjeen, jonka mukaan iso\xc3\xa4iti on testamentannut h\xc3\xa4nelle omaisuutensa. Se on kuin vastaus h\xc3\xa4nen rukouksiinsa, sill\xc3\xa4 h\xc3\xa4n on veloissa ja koronkiskuri ahdistelee h\xc3\xa4nt\xc3\xa4. Mutta kirje on todellisuudessa tarkoitettu toiselle ihmiselle. Harriet p\xc3\xa4\xc3\xa4tt\xc3\xa4\xc3\xa4 kuitenkin saada perinn\xc3\xb6n esiintym\xc3\xa4ll\xc3\xa4 todellisena perij\xc3\xa4n\xc3\xa4. H\xc3\xa4n on saanut \xc3\xa4idilt\xc3\xa4\xc3\xa4n oppia ennustajantaidoissa ja tarot-korttien tulkinnassa, ja h\xc3\xa4n osaa taitavasti astua uuteen rooliin aina tilanteen mukaan. Tarinassa vuorottelevat skeptisyys ja taikausko._NEWLINE_Hautajaisissa Harriet huomaa, ettei tilanne etene suunnitelmien mukaan, mutta h\xc3\xa4n ei voi en\xc3\xa4\xc3\xa4 per\xc3\xa4\xc3\xa4nty\xc3\xa4k\xc3\xa4\xc3\xa4n. Vaarana on, ett\xc3\xa4 h\xc3\xa4n menett\xc3\xa4\xc3\xa4 kaiken, jopa henkens\xc3\xa4.\n_START_SECTION_\nArviot\n_START_PARAGRAPH_\nMonet kriitikot pit\xc3\xa4v\xc3\xa4t teosta Waren t\xc3\xa4h\xc3\xa4nastisista parhaana, niin my\xc3\xb6s kirjailija A. J. Finn. Publishers Weeklyss\xc3\xa4 romaania luonnehditaan moderniksi goottilaiseksi j\xc3\xa4nnitykseksi, jossa klaustrofobinen ilmapiiri pit\xc3\xa4\xc3\xa4 perhedraaman tarinan vauhdissa. NB Magazinen kriitikko toteaa, ett\xc3\xa4 Ware on t\xc3\xa4ss\xc3\xa4 romaanissa noussut aivan uudelle tasolle, ja kiitt\xc3\xa4\xc3\xa4 juuri goottilaista tunnelmaa, joka kuitenkin sijoittuu nykyaikaan. Kriitikko kiitt\xc3\xa4\xc3\xa4 taitavaa kerrontaa, sill\xc3\xa4 h\xc3\xa4n ei osannut aavistaa tulevia tapahtumia.'